62-year-old man arrested for criticising PM Narendra Modi on YouTube | ମୂଳତଃ ଉତ୍ତର ପ୍ରଦେଶର ବାସିନ୍ଦା ମନମୋହନ ମିଶ୍ର ନାମକ ଏହି ବ୍ୟକ୍ତି ପ୍ରାୟ ୩୫ ବର୍ଷ ପୂର୍ବେ ଚେନ୍ନାଇ ଆସିଥିଲେ ଓ ସେଇଠି ନିଜ ପରିବାର ସହିତ ରହିଆସୁଥିଲେ । ସେ ହିନ୍ଦୀ ଭାଷାରେ ବନାଇଥିବା ଭିଡିଓଗୁଡ଼ିକ ଉତ୍ତର ପ୍ରଦେଶରେ ଲୋକପ୍ରିୟ ହୋଇଥିଲା ।
ମନମୋହନ ମିଶ୍ର ଓ (ଡାହାଣ) ପ୍ରଧାନ ମନ୍ତ୍ରୀ ନରେନ୍ଦ୍ର ମୋଦି (ଫାଇଲ୍ ଫଟୋ)
Share this:
ନୂଆ ଦିଲ୍ଲୀଃ ପ୍ରଧାନ ମନ୍ତ୍ରୀ ନରେନ୍ଦ୍ର ମୋଦିଙ୍କ (PM Narendra Modi) ବିଷୟରେ ଅପମାନଜନକ ମନ୍ତବ୍ୟ ଦେଇ ୟୁଟ୍ୟୁବରେ ଭିଡିଓ ବନାଇ ଛାଡ଼ିଥିବା ଅଭିଯୋଗରେ ଚେନ୍ନାଇରେ ରହୁଥିବା ଜଣେ ୬୨-ବର୍ଷୀୟ ହିନ୍ଦୀଭାଷୀ ବ୍ୟକ୍ତିଙ୍କୁ ଉତ୍ତର ପ୍ରଦେଶ ପୋଲିସ ଗିରଫ କରିଛି ।
ଗିରଫ ହୋଇଥିବା ମନମୋହନ ମିଶ୍ର ନାମକ ଏହି ବ୍ୟକ୍ତି ମୂଳତଃ ଉତ୍ତର ପ୍ରଦେଶର ଜୌନପୁର ଜିଲ୍ଲାର ବାସିନ୍ଦା, କିନ୍ତୁ ସେ ପ୍ରାୟ ୩୫ ବର୍ଷ ପୂର୍ବେ ଚେନ୍ନାଇ ଆସିଥିଲେ ଓ ସେଇଠି ନିଜ ପରିବାର ସହିତ ରହିଆସୁଥିଲେ ବୋଲି ବିଭିନ୍ନ ଗଣ ମାଧ୍ୟମ ରିପୋର୍ଟରେ କୁହାଯାଇଛି । 'ଦି ନ୍ୟୁ ଇଣ୍ଡିଆନ୍ ଏକ୍ସପ୍ରେସ' ରେ ପ୍ରକାଶିତ ଏକ ରିପୋର୍ଟ ଅନୁସାରେ ଚେନ୍ନାଇରେ ଉତ୍ତର ପ୍ରଦେଶ ପୋଲିସର ଏକ ଟିମ୍ ଶନିବାର ଦିନ ପହଞ୍ଚିଥିଲା ଓ ମିଶ୍ରଙ୍କୁ ଗିରଫ କରିଥିଲା ।
କିଛି ଅଜ୍ଞାତ ଲୋକ ଉତ୍ତର ପ୍ରଦେଶର କୋତୱାଲୀ ପୋଲିସ ଷ୍ଟେସନରେ ମନମୋହନ ମିଶ୍ର ଏକ ୟୁଟ୍ୟୁବ୍ ଚ୍ୟାନେଲରେ ପୋଷ୍ଟ କରିଥିବା ଭିଡିଓକୁ ବିରୋଧ କରି ଅଭିଯୋଗ କରିଥିଲେ । ମିଶ୍ର ହିନ୍ଦୀ ଭାଷାରେ ନିଜ ପ୍ରବଳ ମୋଦି-ବିରୋଧୀ ଭିଡିଓଗୁଡ଼ିକୁ ବନେଇଥିବାରୁ ସେଗୁଡ଼ିକ ଉତ୍ତର ପ୍ରଦେଶରେ ଖୁବ୍ ଲୋକପ୍ରିୟ ହୋଇଥିଲା ।
୬୨ ବର୍ଷୀୟ ମନମୋହନ ମିଶ୍ର ଲୋକଙ୍କୁ ପ୍ୟାନ୍ କାର୍ଡ଼ ଓ ଆଧାର କାର୍ଡ଼ ଯୋଗାଇବା ପାଇଁ ଜଣେ ଏଜେଣ୍ଟ ଭାବରେ କାର୍ଯ୍ୟ କରନ୍ତି ବୋଲି ଜଣେ ପୋଲିସ ଅଧିକାରୀ 'ଦି ନ୍ୟୁ ଇଣ୍ଡିଆନ ଏକ୍ସପ୍ରେସ' ଖବରକାଗଜକୁ କହିଛନ୍ତି । ସେ ସୋସିଆଲ ମିଡି଼ଆରେ ଖୁବ୍ ସକ୍ରିୟ ରହୁଥିଲେ ଓ ୟୁଟ୍ୟୁବରେ କେନ୍ଦ୍ର ସରକାର ଏବଂ ମୋଦୀଙ୍କୁ ସମାଲୋଚନା କରି ଅନେକ ଭିଡିଓ ପୋଷ୍ଟ କରୁଥିଲେ ବୋଲି ପୋଲିସ ଅଦିକାରୀ କହିଛନ୍ତି ।
ମନମୋହନ ମିଶ୍ରଙ୍କ ଅଧିକାଂଶ ଭିଡିଓରେ କରୋନା ଭାଇରସ୍ ମହାମାରୀର (Coronavirus) ଦ୍ୱିତୀୟ ତରଙ୍ଗକୁ ନିୟନ୍ତ୍ରଣ କରିବାକୁ ନେଇ କେନ୍ଦ୍ରର ଭାରତୀୟ ଜନତା ପାର୍ଟି ସରକାରଙ୍କୁ କଡ଼ା ସମାଲୋଚନା କରାଯାଇଥିଲା । ଆଉ ଏକ ଭିଡିଓରେ ମିଶ୍ର କହିଥିଲେ ଯେ ଦେଶର ସ୍ୱାସ୍ଥ୍ୟ ସଙ୍କଟ ସମୟରେ ଲୋକଙ୍କୁ ସାହାଯ୍ୟ କରିବାରେ ବିଫଳ ହୋଇଥିବାରୁ ମୋଦୀ ଇସ୍ତଫା ଦେବା ଉଚିତ ।
ଚେନ୍ନାଇର ଆସିଷ୍ଟାଣ୍ଟ୍ ପୋଲିସ କମିଶନର ଅରୁଲ୍ ସନ୍ଥୋଷ ମୁଥୁ କହିଛନ୍ତି ଯେ ଉତ୍ତର ପ୍ରଦେଶରୁ ଏକ ପୋଲିସ ଟିମ୍ ଶୁକ୍ରବାର ଦିନ ଚେନ୍ନାଇରେ ପହଞ୍ଚିଥିଲା । ମନମୋହନ ମିଶ୍ରଙ୍କୁ ଗିରଫ କରି ଶନିବାର ଦିନ ଚେନ୍ନାଇର ମାଧବରାମ୍ ମାଜିଷ୍ଟ୍ରେଟଙ୍କ କୋର୍ଟରେ ହାଜର କରାଯାଇଥିଲା । କୋର୍ଟ ଉତ୍ତର ପ୍ରଦେଶ ପୋଲିସକୁ ଟ୍ରାଞ୍ଜିଟ୍ ରିମାଣ୍ଡ ପ୍ରଦାନ କରିବା ପରେ ମିଶ୍ରଙ୍କ ଡାକ୍ତରୀ ପରୀକ୍ଷା କରାଯାଇଥିଲା ଓ ତା' ପରେ ତାଙ୍କୁ ଉତ୍ତର ପ୍ରଦେଶକୁ ନିଆଯାଇଥିଲା ।
ୟୁଟ୍ୟୁବରେ ଥିବା ମିଶ୍ରଙ୍କର ଏକ ପୁରୁଣା ଭିଡିଓରେ ସେ ମୋଦୀଙ୍କ ପ୍ରଶଂସକମାନଙ୍କୁ ଭୀଷଣ କଟୁ ଭାଷାରେ ସମାଲୋଚନା କରୁଥିବା ଓ ମୋଦୀଙ୍କୁ ମୂର୍ଖ ବୋଲି କହୁଥିବା ଓ ଦେଶର ବିନାଶ କରାଇଥିବା ବ୍ୟକ୍ତି ଭାବେ ଅଭିହିତ କରିଥିବା ଶୁଣାଯାଉଛି । 'ଦି ହିନ୍ଦୁ' ଖବରକାଗଜର ଏକ ରିପୋର୍ଟ ଅନୁସାରେ ଜଣେ ପୋଲିସ ଅଧିକାରୀ କହିଛନ୍ତି ଯେ ମନମୋହନ ମିଶ୍ର ଉତ୍ତର ପ୍ରଦେଶର ଶହାଜହାଁପୁରରେ ଏକ ବିରୋଧ କାର୍ଯ୍ୟକ୍ରମରେ ଭାଗ ନେଇଥିଲେ ଓ ମୋଦିଙ୍କୁ କଠୋର ସମାଲୋଚନା କରି ନିଜ ୟୁଟ୍ୟୁବ୍ ଭିଡିଓଗୁଡ଼ିକର ପ୍ରସାର କରାଉଥିଲେ ।
CNN name, logo and all associated elements ® and © 2017 Cable News Network LP, LLLP. A Time Warner Company. All rights reserved. CNN and the CNN logo are registered marks of Cable News Network, LP LLLP, displayed with permission. Use of the CNN name and/or logo on or as part of NEWS18.com does not derogate from the intellectual property rights of Cable News Network in respect of them. © Copyright Network18 Media and Investments Ltd 2016. All rights reserved.
